Afrikaanse digkuns nou gekersten | Netwerk24
Afrikaanse digkuns nou gekersten
Deur Daniel Hugo, Prins Albert 22 September 2017 00:00
Charl-Pierre Naudé bepleit in sy resensie van Die mooiste Afrikaanse Christelike gedigte (18.09) 'n omvattende, inklusiewe verstaan van die begrip "Christelik".
Cas Vos, die samesteller, deel uiteraard dié mening. Daarom staan byvoorbeeld gedigte in die bloemlesing van die Joodse Olga Kirsch en die ongelowige M.M. Walters. Tog ontbreek Breyten Breytenbach, wie se verse deurdrenk is van Bybelse taalgebruik. Of oorskry Breytenbach se Zen-Boeddhisme die grense van dié tolerante opvatting?
Histories gesien, aanbid die Jode, Christene en Moslems dieselfde God.
Wat die Christelike godsdiens van die ander onderskei, is die figuur van Jesus Christus. As die woord "Christelik" nie meer regstreeks verband hou met Jesus Christus nie, het dit 'n inhoudlose begrip geword.
As ongelowige heg ek klaarblyklik en ironies genoeg meer waarde aan die woord "Christelik" as die teoloog Cas Vos en sy dissipel Charl-Pierre Naudé. En as dit van my 'n fundamentalis maak, beskou ek dit as 'n ereterm.
Van my gedigte staan ook in die bloemlesing omdat ek deur die uitgewer onder die indruk gebring is dat die titel Die mooiste geestelike gedigte in Afrikaans sou wees. Selfs Naudé sal moet toegee dat "geestelik" 'n wyer term as "Christelik" is.
Met Die mooiste Afrikaanse Christelike gedigte het die uitgewery Lux Verbi en die samesteller Cas Vos die hele Afrikaanse digkuns in een klap gekersten. Slegs Breytenbach het aan ­hierdie grootskaalse grootdoop ontsnap.